**ОТЧЕТЕН ДОКЛАД НА НАСТОЯТЕЛСТВОТО НА НЧ „НАДЕЖДА – 1906г.”, С.РАКОВИЦА ЗА ПЕРИОДА 01.01.2021г. – 31.12.2021г.**

Читалищата –тази уникална културна институция,създадена от дарители е орисана да съществува въпреки всичко и всички с много дух и сърце от хората ,които работят в него.

Отчитаме един тежък едногодишен период от дейността на читалището в условия на пандемия от COVID-19. Поради тази причина пропуснахме отбелязването на „Йордановден” и „Бабинден” от традиционния ни празничен календар.

**01.03.2021г.** Баба Марта (Радка Целова) посети детската градина, клуба на инвалида, училището, кметството, всички магазини и върза мартеници за здраве.

На **03.03.2021г.,** на Раковишкия манастир „Света Троица”, отбелязахме 143-години от Освобождението на България с кратка литературно-музикална програма, която включваше: рецитал изпълнен от Радка Целова, Мариета Тошева и Ина Игнатова по стихове на Евтим Евтимов. Групата за народни песни, изпълни: „Къде и да одиш”, „Замръкнала е хубава Яна” и „Аз българин съм се родил”. Радка Целова изпълни индивидуално песента „От Валандово”. Поднесохме венци на паметника на загиналите за свободата на България.

Както през 2020г. и този път отложихме „Деня на самодееца”, заради връщането на сериозните ограничителни мерки в цялата страна, които влязоха в сила от 22 март с продължителност 10-ет дни, за да бъде овладяна третата вълна на коронавирусната пандемия.

По време на пандемията беше доста трудно, както за всички, така и за нас. За да работи библиотеката, спазвахме всички мерки спуснати от правителството.

На **15.04.2021г.** служителите на читалището проведоха беседа(литературно четене) на тема: „200 години от рождението на Георги Сава Раковски”.

На **30.04.2022г.** НЧ”Надежда-1906г.”, съвместно с ОУ ”Христо Ботев” взеха участие в онлайн конкурс „Шарен Великден”, организиран от НЧ”Васил Левски-1932г.”, с.Новоселяне, общ.Бобов дол.

На **01.06.2021г.**, поради поройния дъжд получихме разрешение от Негово Високопреосвещенство Видинския митрополит Даннил, подготвената програма в чест на 171- годишнина от Въстанието в Северозападна България да се проведе вътре в църквата. Рецитал по цитати от книгата „Лето 1850-то” на Владимир Зарев и „Монолог на посечения кнез” бе представен от Георги Целов и Ина Игнатова, а Десислава Данаилова изпълни стихотворението „Моята книжка”. Исус Спасов изпя песента „Имала майка”, а групата за народни песни – „Хайдушка” и „Аз българин съм се родил”. Въпреки неспирния дъжд танцовата интерпретация на песента „Лето 1850-то” на народната певица Ваня Вълкова бе изпълнена пред старата църква. Танцът бе изигран от танцовото трио- Радка Целова, Иван Иванов и Ина Игнатова.

**18.06.2021г.** Самодейците участваха в откриването на Раковишкия панаир. Програмата включваше: Индивидуално изпълнение на песента „Викнала Гана” от Исус Спасов; Групата за народни песни при читалището изпълни песните: „Тръгнали са девет баби”, „Рано стана поп Йордан в неделя”, „Шинке ле”; Изпълнение на гайда – Николай Найденов; танцовия състав на читалището представи хората „Софка на татко”, „Момчиловско хоро” и хумористичния танц „Нашенки”.

**20.06.2021г. „**Детско утро”с участието на актрисата Ирина Флорова, която включи децата в забавни игри. След края на шоуто всички деца бяха почерпени с парче торта.

**24.06.2021г.** „Еньовден”. На поляната в подножието на Раковишкия манастир „Света Троица”, облечени в народни носии Цветана Караджова, Радка Целова, Ина Игнатова, Мариета Тошева, Валентин Колев, Ивайло Стойков, Веселка Георгиева, Десислава Тончева – „Еньова буля”.

**26.06.2021г.** Певческата група и танцьорите при НЧ”Надежда-1906г.” взеха участие в „Празник на носията”, в с. Неговановци. Радка Целова получи грамота и плакет за автентична народна носия.

**29.06.2021г.** „Петровден” – поради отсъствието на отец Илия – архиерейския наместник на Кулска духовна околия, секретаря на читалището – Радка Целова на оброчния камък при старото училище разказа на присъстващите за празника. На всички бяха раздадени пилешки хапки и вино.

**07.07.2021г.** Откриване на жътвената кампания в област Видин. Организатор на проявата бе „Видинския съюз на зърнопроизводителите”, а домакини бяха община Макреш и земеделските производители Николай Николов и Станислав Иванов. Самодейците при читалището представиха част от ритуала „Зажънване”. Певческата група изпя песента за „Боговата брада” и „Чула мома жътва”, а танцьорите хората „Арканул” и „Чанакчийско”.

**12.07.2021г.** Участие на самодейците в 12-то издание на фолклорен фестивал на етносите „Пее ми се, играе ми се”, проведен за първи път онлайн от НЧ”Мито Марков – 1912г.”, с.Макреш.

**17.07.2021г.** по покана на председателя на НЧ”Васил Левски-1932г.” – Йордан Антов, групата за автентичен песенен фолклор „Зелен заман” взе участие в IV фолклорен събор, организиран в чест на Васил Левски -„Новоселяне пее 2021г.”. Групата се представи с песните: „Провикна се зелен заман”, „Тръгнали са девет баби”, „Леле Радо”, „Маро, ой де си била”, „Добила ми е Елена”(изпята от Радка Целова, Цветана Караджова и Наталия Ненчева) и „Наклала Ненка седенка”.

На **28.07.2021г.** на официална церемония в галерия „Средец”, в Министерство на културата, нашето читалище получи грамота за номинацията си в приключилата процедура за попълване на представителната листа на нематериалното културно наследство на Националната система „Живи човешки съкровища”-България 2021г. Кандидатурата е елемент от регистъра „Традиционно пеене и свирене”, а името на проекта „Аман заман, със „Зелен зàман”.

**14.08.2021г.** Танцовия състав при читалището участва в 24-ти фолклорен събор „Среща на три поколения”, организиран от общ.Ружинци и НЧ”Просвета-1927г.”, с. Гюргич. Програмата включваше: хумористичния танц „Нашенки”, „Легнала мома”, и хората: „Софка на татко”, „Арканул” и „Чанакчийско”. Исус Спасов индивидуално изпълни песните – „Викнала Гана” и „Стига ми се, момне ле”.

**29.08.2021г.** Участие на танцовия състав в 15-ти Турлашки фолклорен фестивал „Када кум прасе и ти вречу” в с.Чупрене.

Изпълнена беше същата програма като в с.Гюргич.

**23,24,25 и 26.09.2021г.** Участие на групите за песенен и танцов изворен фолклор при читалището в XI МФФ „Море от ритми” – гр.Балчик. Групата за автентичен песенен фолклор „Зелен заман” се представи с песните: „Провикна се зелен заман”, „Добила ми е Елена”, „Тръгнали са девет баби”, „Маро, ой де си била” и съвместно с танцов състав „Шарен чорап” – „Туца ми се туца”. Танцовия състав изпълни още и автентичните хора: „Бъчванка”, „Пайдушко”, „Трикорка”, „Шира”, „Бранковска ръченица” и „Влашко циганско” на музикален съпровод окарина- Николай Найденов. За отличното си представяне и добрата организация бяхме удостоени с: Грамота и плакет за съхранявне на автентичния фолклор на НЧ”Надежда-1906г.” Грамота за представяне за автентична народна носия. Грамота на групата за автентични песни „Зелен заман”. Грамота на групата за танцов изворен фолклор „Шарен чорап”и първо място, златна статуетка и парична награда за представените автентични хора.

**12,13,14 и 15.10.2021г.** Секретаря на читалището - Радка Целова се включи в обучение на НФК проекти в гр.Хисаря.

**18.10.2021г.** „Свети Лука” се отбележи в тесен кръг на оброчния камък при „Турския дол”. Архиерейския наместник на Кулска духовна околия - отец Илия отслужи молебен за здраве. Присъстваха служителите на кметство Раковица и на читалището.

**16.12.2021г.** НЧ”Надежда-1906г.” участва в конкурс „Сурва, сурва – традицията продължава да е жива”, организиран от НЧ ”Земеделец-1874г.”, с. Ново село, обл.Видин. Читалището участва с две сурвачки, изработени от колектива и получи грамота за участие, диск със „Забележителните обекти на България” и един екземпляр от съставените от организаторите брошури „Сурвачката – как да я направим и думите да знаем”. На същата дата се включихме и в предизвикателство „Коледна украса”, организирано от „Видински фонд „Читалища”. Секретаря на читалището-Радка Целова публикува на фейсбук – страницата на „Читалищна мрежа-Видин”снимки на коледната украса на читалището.

**18.12.2021г.** Читалището се включи в онлайн-конкурс „Бъдник 2021”, организиран от Видински фонд „Читалища”. Изискването бе да се направи обреден хляб за Бъдни вечер. Цветана Караджова- библиотекар при читалището се постара и омеси обредния хляб. Снимката бе качена на фейсбук – страницата на „Читалищна мрежа- Видин” и спечели второ място.

**25.12.2021г.** Участие в Коледен онлайн конкурс за „Най-красива коледна украса”, организиран от НЧ”Васил Левски – 1932г.”, с. Новоселяне, общ. Бобов дол.

Поради забраната за провеждане на масови мероприятия нямаше коледен концерт и коледуването бе отменено.

 Колективът на читалището зарадва самодейците си, като им подари календари за предстоящата година.

В края на декември започна частичен ремонт на фасадата на читалището, който се осъществи с капиталови разходи.

Въпреки усложнената обстановка през 2021г., читалищното настоятелство успя да реализира голяма част от мероприятията си заложени в плана. Смятаме, че годината бе ползотворна за нас и изпълнена с много събития и фестивали. Пожелаваме си преди всичко да бъдем здрави и занапред да работим усилено за запазването на традициите.

 Секретар: Радка Целова